ไฟแนนเชียลไดเจสต์
TCAP ทุ่ม 3,400 ล้านซื้อหุ้นคืน 10%
28 พ.ย. 2555

TCAP ทุ่ม 3,400 ล้านซื้อหุ้นคืน 10%
คณะกรรมการบริษัททุน ธนชาต (TCAP) มีมติอนุมัติให้เปิดโครงการซื้อหุ้นคืน เพื่อบริหารทางการเงิน โดยการซื้อหุ้นคืนจากตลาดหลักทรัพย์จำนวน 127,781,636 หุ้น คิดเป็นสัดส่วน 10% ของทุนชำระแล้ว ในวงเงิน 3,400 ล้านบาท ทั้งนี้คิดเป็นประมาณหุ้นละ 26.60 บาท นับว่าต่ำกว่าราคาในตลาดที่ซื้อขายประมาณ 35.25 บาท 
BCP ตั้ง ‘สุเทพ วงศ์วรเศรษฐ’ เป็นกรรมการ
คณะกรรมการบริษัท บางจากปิโตรเลียม (BCP) มีมติแต่งตั้งนายสุเทพ วงศ์วรเศรษฐ กรรมการอิสระ เป็นกรรมการตรวจสอบแทนนายวิรัตน์ เอี่ยมเอื้อยุทธ กรรมการที่ลาออก โดยคงเหลือวาระการดำรงตำแหน่งกรรมการตรวจสอบ 1 ปี 7 เดือน ทั้งนี้ให้มีผลตั้งแต่วันที่ 27 พ.ย. 2555 เป็นต้นไป
DEMCO ขายหุ้นคืน
บริษัท เด็มโก้ (DEMCO) ขายหุ้นคืนอีก 3 แสนหุ้น วันที่ 27 พ.ย.ในราคาต่ำสุด 7 บาท และสูงสุด 7.10 บาท เป็นเงิน 2.11 ล้านบาท คงเหลือหุ้นที่ยังไม่ได้จำหน่าย 24,529,000 หุ้น คิดเป็น 4.43% มูลค่ารวม 124.85 ล้านบาท
TKT ขอโต 15-20% เร่งเพิ่มมาร์จิน
นายจุมพล เตชะไกรศรี ผู้ช่วยกรรมการผู้จัดการ บริษัท ที.กรุงไทยอุตสาหกรรม (TKT) ตั้งเป้ารายได้ปี 2556 เติบโต 8-10% แตะ 2,000 ล้านบาท ขยายตัวต่อเนื่องจากปีนี้ที่เติบโตสูงถึง 45-50% ทะลุเป้าที่วางไว้มาที่ 1,850 ล้านบาท 
นอกจากนี้ บริษัทยังมีการลงทุนอีก 150 ล้านบาทในปีหน้า เพื่อขยายกำลังการผลิตและมีเป้าหมายที่จะปรับอัตรากำไรขั้นต้น (มาร์จิน) สูงขึ้นเป็น 18% ภายใน 2 ปีข้างหน้า จากระดับ 15-16% ในปี 2554 
บริษัทมีแผนขยายตลาดไปยังต่างประเทศ ขณะนี้มีการศึกษารูปแบบการลงทุนในประเทศอินโดนีเซีย อาจจะเป็นการลงทุนตั้งโรงงานใหม่ หรืออาจจะเป็นการส่งสินค้าเข้าไปจำหน่าย คาดแผนงานจะออกมาชัดเจนประมาณไตรมาส 2 ปี 2556
WORK ร่วมทุนโทรทัศน์ดาวเทียม
คณะกรรมการบริษัท เวิร์คพอยท์ เอ็นเทอร์เทนเมนท์ (WORK) มีมติอนุมัติการจัดตั้งบริษัท ฟรีไซซ์ บรอดคาสติ้งส์ ซึ่งร่วมทุนกับบริษัท พีเอสไอ โฮลดิ้งส์ เพื่อประกอบกิจการเกี่ยวกับการจัดตั้งสถานีโทรทัศน์ดาวเทียมและอื่นๆ โดยมีทุนเรียกชำระแล้ว 25 ล้านบาท